ایم ڈبلیو ایم کے وفد کی پیرزادہ سید منظور حسین رضوی سے ملاقات

ملاقات کے دوران ایم ڈبلیو ایم جنوبی پنجاب کے سیکرٹری سیاسیات مہر سخاوت کا کہنا تھا کہ مجلس وحدت مسلمین ہر فورم پر تکفیریت کے خلاف اور اتحاد بین المسلمین کے فروغ کے لیے اپنا کردار ادا کرتی رہے گی، سوشل میڈیا پر گستاخانہ مواد کی موجودگی حکومت پاکستان کے لیے لمحہ فکریہ ہے۔

خبر کا کوڈ: ۴۲۶۹۱۸

تاریخ: ۱۶ خرداد ۲۰۱۷ - ۱۹:۱۶

رسا نیوز ایجنسی کی رپورٹ کے مطابق،  مجلس وحدت مسلمین جنوبی پنجاب کے وفد نے صوبائی سیکرٹری سیاسیات مہر سخاوت علی سیال کی قیادت میں خانقاہ دارالنعمت کے مدیر پیرزادہ سید منظور حسین رضوی سے ملاقات کی، ایم ڈبلیو ایم کے وفد میں مولانا ہادی حسین ہادی اور ضلعی سیکرٹری جنرل ملتان سید ندیم عباس کاظمی شامل تھے۔

وفد نے پیرزادہ سید منظور رضوی کو 26 مارچ کو مجلس وحدت مسلمین کے زیراہتمام دربار حضرت شاہ شمس پر منعقد ہونے والی " تحفظ مزارات اولیاء اللہ " کانفرنس میں شرکت کی دعوت دی، پیرزادہ سید منظور رضوی نے نہ صرف شرکت کی یقین دہانی کروائی بلکہ مجلس وحدت مسلمین کے اس اقدام کو تکفیریت کے خلاف ایک احسن اقدام قرار دیتے ہوئے خراج تحسین پیش کیا۔

اس موقع پر مہر سخاوت علی نے کہا کہ مجلس وحدت مسلمین ہر فورم پر تکفیریت کے خلاف اتحاد بین المسلمین کے فروغ کے لیے اپنا کردار ادا کرتی رہے گی۔ اُنہوں نے مزید کہا کہ موجودہ دور میں عالم اسلام کے درمیان اتحاد اور وحدت کی کوشش کرنا ہر مسلمان کے لیے ضروری ہے، سوشل میڈیا پر گستاخانہ مواد کی موجودگی حکومت پاکستان کے لیے لمحہ فکریہ ہے، ملک میں جاری آپریشن ردالفساد ملکی سلامتی اور بقاء کے لیے ضروری ہے، کالعدم جماعتوں اور اُن کے سرپرستوں کے خلاف بلاتفریق کاروائی کی جائے، مجلس وحدت مسلمین دہشتگردوں کے خلاف کی جانے والی کاروائیوں کی بھرپور حمایت کرتی ہے۔ /۔۹۸۹/ ف۹۴۰